
Text rozhodnutia
Súd: Krajský súd Bratislava Spisová značka: 4CoZm/27/2013 Identifikačné číslo súdneho spisu: 1512201805 Dátum vydania rozhodnutia: 13. 04. 2015 Meno a priezvisko sudcu, VSÚ: JUDr. Blažena Hirnerová ECLI: ECLI:SK:KSBA:2015:1512201805.2 Uznesenie Krajský súd v Bratislave v právnej veci navrhovateľa: Prvá stavebná sporiteľňa, a. s., so sídlom Bajkalská 30, 829 48 Bratislava, IČO: 31 335 004, proti odporcom: 1/ W. W., I.. XX.XX.XXXX, Z. W. XX/XX, XXX XX W., 2/ L. G., I.. XX.XX.XXXX, O. XX, XXX XX Z., zast.: JUDr. Miroslav Ivanovič, advokát, Grösslingova 45, 811 09 Bratislava, o návrhu navrhovateľa na zmenu účastníka konania, takto r o z h o d o l : Krajský súd v Bratislave pripúšťa zmenu v osobe navrhovateľa tak, že namiesto pôvodného navrhovateľa Prvá stavebná sporiteľňa, a. s., so sídlom: Bajkalská 30, 829 48 Bratislava, IČO: 31 335 004, do konania ako nový účastník vstupuje: EOS KSI Slovensko, s.r.o., Pajštúnska 5, 851 02 Bratislava, IČO: 35 724 803. o d ô v o d n e n i e : Navrhovateľ sa návrhom na začatie konania domáhal, aby súd odporcu zaviazal na zaplatenie zmenkovej sumy 67.198,25 eur s príslušenstvom. Súd prvého stupňa zmenkovým platobným rozkazom č. k. 3Zm 70/2012-14 zo dňa 01.10.2012 uložil odporcovi 1. ako priamemu zmenkovému dlžníkovi a odporcovi 2. ako zmenkovému ručiteľovi povinnosť zaplatiť navrhovateľovi ako prvému majiteľovi zmenky zmenkovú sumu 67.198,25 eur, 6 % - ný úrok od 17.04.2009, zmenkovú odmenu 223,99 eur a náhradu trov konania 4.045 eur. Odporca 2. podal v zákonnej lehote proti zmenkovému platobnému rozkazu námietky, v dôsledku čoho konajúci súd rozsudkom č.k. 3CbZm/100/2012-101 zo dňa 02.05.2013 rozhodol tak, že zmenkový platobný rozkaz vo vzťahu k odporcovi v 2. rade ponechal v platnosti v celom rozsahu. Proti tomuto rozsudku podal odporca v 2. rade v zákonnej lehote odvolanie. Počas odvolacieho konania, podal navrhovateľ návrh na zmenu v osobe navrhovateľa na základe Zmluvy o postúpení pohľadávok dňa 01.10.2013 medzi navrhovateľom ako postupcom a spoločnosťou EOS KSI Slovensko, s.r.o. ako postupníkom, na základe ktorej postúpil navrhovateľ svoju pohľadávku proti odporcom. Podľa § 211 ods. 2 O.s.p., ak tento zákon neustanovuje inak, pre konanie na odvolacom súde platia primerane ustanovenia o konaní pred súdom prvého stupňa. Podľa § 216 O.s.p. ustanovenia § 92 ods. 1 a 4, § 97 a 98 pre odvolacie konanie neplatia. Podľa § 92 ods. 2 O.s.p., ak po začatí konania nastala právna skutočnosť, s ktorou právne predpisy spájajú prevod alebo prechod práv alebo povinností, o ktorých sa koná, môže navrhovateľ alebo ten, na koho boli tieto práva alebo povinnosti prevedené, alebo na koho prešli, navrhnúť, aby do konania na miesto doterajšieho účastníka vstúpil ten, na koho boli tieto práva alebo povinnosti prevedené alebo na koho prešli. Podľa § 92 ods. 3 O.s.p. súd vyhovie návrhu, ak sa preukáže, že po začatí konania nastala právna skutočnosť uvedená v odseku 2, a ak s tým súhlasí ten, kto má vstúpiť na miesto navrhovateľa; súhlas odporcu alebo toho, kto má vstúpiť na jeho miesto, sa nevyžaduje. Právne účinky spojené s podaním návrhu na začatie konania zostávajú zachované. V predmetnej právnej veci mal odvolací súd za preukázané, že dňa 01.10.2013 došlo k uzavretiu Zmluvy o postúpení pohľadávok dňa medzi navrhovateľom ako postupcom a spoločnosťou EOS KSI Slovensko, s.r.o. ako postupníkom. Zároveň došlo k indosácii žalovanej zmenky. Po začatí konania teda nastala právna skutočnosť, s ktorou právne predpisy spájajú prevod práv a povinností, o ktorých sa koná. Rovnako mal odvolací súd za preukázaný aj súhlas spoločnosti EOS KSI Slovensko, s.r.o., so vstupom do konania namiesto navrhovateľa. Na základe uvedeného a vzhľadom na skutočnosť, že zmena účastníkov konania z dôvodov uvedených v § 92 ods. 2 O.s.p. je možná aj v odvolacom konaní (§ 216 ods. 1 O.s.p.) a boli splnené predpoklady pre aplikáciu ust. § 92 ods. 2, 3 O.s.p., odvolací súd zmenu účastníkov na strane navrhovateľa pripustil. Toto uznesenie bolo členmi senátu prijaté pomerom hlasov 3 : 0 (§ 3 ods. 9 tretia veta zák. č. 757/2004 Z. z. v znení neskorších predpisov). Poučenie: Proti tomuto uzneseniu odvolanie nie je prípustné. (§ 201 prvá veta O.s.p.).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1512201805.2 (dáta aktuálne k 2. 11. 2026). Záväzné je znenie zverejnené súdom.




